Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 498/12/6609	Rimavská Sobota, 15.11.2012
EEČ : 2-49-118-2012

U Z N E S E N I E

Trestná vec:	obvinený XXXXX  
Prečin:	Porušenie predpisov o štátnych technických opatreniach na označenie tovaru podľa § 279 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
01.09.2012 okolo 18.15 hod. na štátnej ceste č. 72 za obcou Hnúšťa prepravoval vo svojom osobnom motorovom vozidle zn.Volkswagen Golf čiernej farby evidenčného čísla RA 438AS v kartónovej krabici za sedadlom spolujazdca cigarety zn. Queen SuperSlims v množstve 100 škatuliek označených bieloruskou kontrolnou známkou a  cigarety zn. Jin Ling v množstve 400 škatuliek bez kontrolných známok, čím porušil ustanovenie § 9 ods. 1, 2, 5 Zák. č. 106/2004 Z. z. o spotrebnej dani  z tabakových výrobkov a Štátnemu rozpočtu Slovenskej republiky tak spôsobil škodu na spotrebnej dani z tabakových výrobkov vo výške 885 €.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Kriminálneho úradu Finančnej správy Bratislava sp. zn. KÚFS-159/5008-SV-2012 z 01.09.2012 bolo začaté trestné stíhanie a vznesené obvinenie XXXXX za prečin porušenia predpisov o štátnych technických opatreniach na označenie tovaru podľa § 279 ods. 1 alinea druhá  Tr. zákona na tých skutkových základoch, ako je to uvedené vo výrokovej časti tohto uznesenia. 

	V rámci prípravného konania bol obvinený XXXXX k trestnému činu vypočutý, k jeho spáchaniu sa v plnej miere doznal, svoje konanie oľutoval a na svoju obranu uviedol, že pracuje ako expedient v železiarňach v Podbrezovej, kde sa zoznámil s kamionistom asi z Bosny, od ktorého raz kúpil lacnejšie cigarety. Bolo to v lete 2012 a dohodli sa, že keď príde na Slovensko, že mu znovu donesie. Tak bolo aj kritického dňa, kedy si od neho na hraničnom prechode Kráľ kúpil 10 kartónov cigariet jedného druhu a 40 kartónov iného druhu. Za všetkých 50 kartónov zaplatil 1 000 €. Následne si ich deň nato prevážal do svojho prenajatého bytu vo Valaskej v aute, pričom ho za Hnúšťou zastavili colníci. Cigarety kúpil pre seba a priateľku, lebo obidvaja sú fajčiari. Cigarety nikomu nepredával. Mrzí ho to a vyjadril snahu nahradiť spôsobenú škodu. Ľutuje tiež svojho konania.

	Preskúmaním spisového materiálu som zistil, že predmetné cigarety boli dňa 11.09.2012 zničené ako bezcenná vec, čo bolo deklarované v rámci prípravného konania aj likvidačným protokolom (č.l. 44-51 spisu). 

	Obvinený XXXXX v  mieste trvalého bydliska požíva dobrú povesť. Jeho zamestnávateľ ho hodnotí ako spoľahlivého a zdvorilého pracovníka. Doposiaľ nebol súdne ani priestupkovo potrestaný.  

	Podľa § 216 ods. 1 Tr. poriadku v konaní o trestnom čine, na ktorý zákon ustanovuje trest odňatia slobody, ktorého horná hranica  neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne  a nahradil škodu, pokiaľ činom bola spôsobená, alebo s poškodeným o jej náhrade uzavrel dohodu na jej náhradu  a vzhľadom na osobu páchateľa a s prihliadnutím na jeho doterajší život a na okolnosti prípadu možno dôvodne takéto rozhodnutie považovať za dostačujúce.

	Vzhľadom na tieto okolnosti, najmä že sa obvinený k trestnému činu priznal, s poukazom na jeho osobu a doterajší spôsob života, ako aj okolnosti prípadu, možno dôvodne takéto rozhodnutie považovať za dostačujúce. Obvinený po zákonnom poučení s takýmto spôsobom vybavenia veci súhlasil. Podľa § 216 ods. 4 Tr. poriadku je obvinený v skúšobnej dobe povinný viesť riadny život. 

	Vzhľadom na vyššie uvedené skutočnosti možno považovať rozhodnutie o podmienečnom zastavení trestného stíhania za  odôvodnené a rovnako skúšobnú dobu jeden rok za primeranú.
Poučenie:
Proti tomuto uzneseniu je prípustná sťažnosť, ktorú môže podať obvinený a poškodený v lehote do troch dní od jeho oznámenia u prokurátora Okresnej prokuratúry Rimavská Sobota. 
O sťažnosti rozhodne prokurátor Krajskej prokuratúry Banská Bystrica.
Sťažnosť má odkladný účinok.

JUDr. Milan Marko
prokurátor